Rob Hubbard

Rob Hubbard (s. 1956, Kingston upon Hull, Englanti) on brittiläinen pelimusiikin säveltäjä. 1970-luvun lopulla Hubbard oli ammattimainen studiomuusikko. Hän innostui kotitietokoneista ja päätti opetella ohjelmoimaan Commodore 64 -tietokoneella, josta tuli hänen keskeinen välineensä musiikin teossa. Laadittuaan joitakin demoja ja musiikin oppimiseen liittyvää opetusohjelmaa, Hubbard lähestyi Gremlin Graphics -ohjelmistoyhtiötä muutamien työnäytteiden kanssa saadakseen tekeleensä kaupaksi. Gremlin kiinnostui enemmän Hubbardin musiikista kuin ohjelmista ja pyysi häntä tekemään musiikin tasohyppelypeliin Thing on a Spring (1985). Samana vuonna tehdyn Monty on the Run -pelin musiikin myötä Hubbardin lahjat alettiin huomata alan lehdistössä. Tämän jälkeen seurasi kymmenittäin muita kappaleita, joita tietokonemusiikin ystävät kuuntelevat edelleen. Hubbardin laadukkaina pidettyjen kappaleiden määrä on erittäin laaja verrattuna muihin kotitietokoneille musiikkia tehneisiin säveltäjiin. Hänen ajatellaan olevan yksi niistä varhaisista pelisäveltäjistä, joiden vaikutuksesta peleihin alkoi ilmestyä ajatuksella tehtyä musiikkia. Hubbardin kappaleista monet on ohjelmoitu suoraan Commodore 64:n konekielellä musiikkiohjelman käytön sijasta. Joissakin kappaleissa, kuten Ricochet ja Skate or Die, on käytetty alkeellisia sampleja soitinäänien ja puhe-efektien aikaansaamiseksi. Ensimmäisissä kappaleissa, kuten Action Biker ja Battle of Britain, oli varsin alkeellinen äänimaailma, mutta pian Hubbard alkoi osoittaa, mitä kaikkea Commodore 64:n SID-piiristä voi saada irti. Tehtyään hommia eri yhtiöille Hubbard lähti vuonna 1989 Newcastleen Electronic Artsin leipiin säveltäjäksi. Hän myös edelleen ohjelmoi kaiken ääniin liittyvän. Myöhemmin hänen tittelikseen firmassa tuli Audio Technical Director, ja työnkuva siirtyi enemmän teknisen päätöksenteon suuntaan. Commodore 64 -aikakauden jälkeen Hubbard teki pelimusiikkia esimerkiksi PC:n ja Sega Megadriven peleihin. Tunnetuimpia näistä ovat PC:n Budokan-pelin ja Ski or Dien musiikit. Hubbard on 2000-luvulla osallistunut retrohenkiseen pelimusiikkikulttuuriin esimerkiksi esittämällä itse vanhoja kappaleitaan pianolla, tekemällä niistä uusia sovituksia ja esiintymällä C64-coveryhtye Press Play On Tapen kanssa. International Karaten musiikin hän sovitti myös sinfoniaorkesterille, joka soitti sen vuonna 2005 Leipzigissa. Vuonna 2002 Hubbard jätti Electronic Artsin ja palasi Englantiin Yhdysvalloista, jossa hän oli asunut 1990-luvun ajan. Hän on säveltänyt joitakin kappaleita kännykkäpeleihin ja soittanut musiikkia yhtyeessä. == Muiden esittämänä == Vuonna 2007 hollantilainen Ricciotti Ensemble julkaisi levyllisen C64-kappaleita konserttiversioina, mukana muun muassa Rob Hubbardin Monty On The Run ja Commando. V2.fi, 12.12.2007, Klassinen orkesteri levytti C64-musiikkia == Hubbardin tunnetuimpia sävellyksiä == * Action Biker (1985) * Arcade Classics (1987) * Auf Wiedersehen Monty (1987, Ben Daglishin kanssa) * Budokan (1989, PC: Adlib ja Roland MT-32) * Chimera (1986) * Crazy Comets (1985) * Commando (1985, sovitettu kolikkopelistä) * Delta (1987, lainaa pari tahtia Philip Glassin "Koyaanisqatsi" -soundtrackista) * Formula 1 Simulator (1985) * IK+ (1987) * International Karate (1986, viittaa osin Ryuichi Sakamoton kappaleeseen "Forbidden Colours") * Jet Set Willy (1987, Atari 800) * Lightforce (1986) * Master of Magic (1985, viittauksia Larry Fastin (Synergy) kappaleisiin "Shibolet" ja "An End to History") * Mega Apocalypse (1987, musiikki on poikkeuksellisesti viisikanavaista digitoitua musiikkia) * Monty on the Run (1985, vahvoja vaikutteita Dick Barton -radiokuunnelman tunnusmusiikista) * Nemesis the Warlock (1987) * One Man and His Droid (1985) * Rasputin (1985, perustuu venäläisiin kansansävelmiin) * Ricochet (1988) * Sanxion (1986) * Skate or Die (1987) * Ski or Die (1990, PC: Adlib ja Roland MT-32) * Spellbound (1986) * Thing on a Spring (1985) * Thrust (1986) * Thundercats (1987) * Warhawk (1986, teemoja lainailtu kahdesta John Keatingin sävellyksestä) * Zoids (1986, sovitus Larry Fastin sävellyksestä "Ancestors") == Lähteet == == Aiheesta muualla == * Rob Hubbardin biografia Moby Gamesissa * Rob Hubbardin kappaleita alkuperäisen kuuloisina * Rob Hubbardin kappaleita soittava klassinen orkesteri (MySpace) * The Commodore Zone: Rob Hubbard (pitkä artikkeli) * Luokka:Videopelimuusikot Luokka:Englantilaiset muusikot Luokka:Commodore 64